KLASA: 009-01/22-01/1

UR.BROJ: 2196-16-1-02-22-1

U Jarmini, 21. veljače 2022.

**POLITIKA PRIVATNOSTI**

**I ZAŠTITE OSOBNIH PODATAKA**

Komunalno društvo Jarmina d.o.o. prepoznaje važnost zaštite privatnosti, sigurnosti i zaštite podataka za ispitanike, a ovom politikom privatnosti želimo građanima pružiti informacije o provedbi obveze zaštite osobnih podataka u skladu sa zahtjevima iz Uredbe (EU) 2016/679 Europskog parlamenta i Vijeća od 27. travnja 2016. godine o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (Službeni list Europske unije L 119/1) u daljnjem tekstu Uredba.

***Osnovni pojmovi***

***osobni podatak*** – svi podaci koji se odnose na pojedinca čiji je identitet utvrđen ili se može utvrditi (ime i prezime, adresa, OIB…). Osobni podaci dijele se na osobne podatke i osobne podatke posebne kategorije. U osobne podatke posebne kategorije ubrajaju se osobni podaci koji otkrivaju rasno ili etničko podrijetlo, politička mišljenja, vjerska ili filozofska uvjerenja ili članstvo u sindikatu, genetski podaci, biometrijski podaci u svrhu jedinstvene identifikacije pojedinaca, podaci koji se odnose na zdravlje ili podatke o spolnom životu ili seksualnoj orijentaciji pojedinca,

***ispitanik*** - pojedinac čiji se identitet može utvrditi izravno ili neizravno, osobito uz pomoć identifikatora kao što su ime, identifikacijski broj, podaci o lokaciji ili uz pomoć jednog ili više čimbenika svojstvenih za fizički, fiziološki, genetski, mentalni, ekonomski, kulturni ili socijalni identitet tog pojedinca,

***obrada*** - postupak koji se obavlja na osobnim podacima kao što su prikupljanje, bilježenje, pohrana, prilagodba ili izmjena, obavljanje uvida, uporaba, stavljanje na raspolaganje, ograničavanje, brisanje ili uništavanje,

***sustav pohrane*** - svaki skup osobnih podataka dostupnih prema posebnim kriterijima, bilo da su centralizirani, decentralizirani ili raspršeni na funkcionalnoj ili zemljopisnoj osnovi (npr. arhiva),

***voditelj obrade*** - fizička ili pravna osoba, tijelo javne vlasti, agencija ili drugo tijelo koje samo ili zajedno s drugima određuje u koju svrhu će se obrađivati podaci, ali i sredstva obrade osobnih podataka,

***primatelj*** - fizička ili pravna osoba, tijelo javne vlasti, agencija ili drugo tijelo kojem se otkrivaju osobni podaci, neovisno o tome je li on treća strana,

***privola*** - svako dobrovoljno, posebno, informirano i nedvosmisleno izražavanje želja ispitanika koji izjavom ili jasnom potvrdnom radnjom daje pristanak za obradu osobnih podataka,

***povreda osobnih podataka*** - kršenje sigurnosti koje dovodi do slučajnog ili nezakonitog uništenja, gubitka, izmjene, neovlaštenog otkrivanja ili pristupa osobnim podacima koji su preneseni, pohranjeni ili na drugi način obrađivani.

***Obrada osobnih podataka***

Osobni podaci koji se obrađuju u postupku zapošljavanja nužni su za vođenje evidencija o zaposlenicima, prijave zaposlenika na zdravstveno osiguranja, mirovinsko osiguranje, prijavu poreza na dohodak, obračun plaće, ostvarivanje prava zbog privremene nesposobnosti za rad, zaštita na radu i zdravstvene preglede.

Voditelj obrade obrađuje osobne podatke ispitanika u svrhu reguliranja prava i obveza pružanja usluga Komunalnog društva Jarmina d.o.o. (ugovori o pružanju usluge, računi…).

***Način prikupljanja osobnih podataka***

Osobni podaci uzimaju se neposredno od ispitanika. Prilikom uzimanja osobnih podataka pružaju se sve potrebne informacije koje treba dostaviti ako se osobni podaci prikupljaju od ispitanika.

***Rok čuvanja***

Osobni podaci koji su prikupljeni za određenu svrhu nakon ispunjena svrhe više se ne koriste. Osobni podaci pohranjuju se u arhivu zbog poštivanja zakonskih propisa vezanih za arhiviranje.

***Prava ispitanika***

*Pravo na pristup*

Ispitanik ima pravo od Voditelja obrade zahtijevati potvrdu da li se njegovi osobni podaci obrađuju i ukoliko se obrađuju ima pravo pristupiti tim osobnim podacima. Voditelj obrade dužan je ispitaniku pružiti sljedeće informacije:

* u koju svrhu obrađuje osobne podatke,
* o kojoj kategoriji osobnih podataka je riječ (osobni podaci i/ili osobni podaci posebne kategorije),
* primatelje kojima će se otkriti ili su već otkriveni osobni podaci,
* ako je moguće predviđeno razdoblje u kojem će osobni podaci biti pohranjeni ili koji su kriteriji korišteni za utvrđivanje tog razdoblja,
* postojanju prava na ispravak, brisanje, ograničenju obrade, prigovor,
* postojanju prava na pritužbu nadzornom tijelu,
* ako osobni podaci nisu prikupljeni direktno od ispitanika o svakoj dostupnoj informaciji o izvoru podataka,
* postoji li automatizirano donošenja odluka (što uključuje izradu profila), te ako postoji zašto je to važno za ispitanika i kako će takva obrada imati posljedice za ispitanika,
* ukoliko Voditelj obrade osobne podatke prenosi u treću zemlju ili međunarodnu organizaciju, koje su mjere zaštite poduzete.

Voditelj obrade dužan je osigurati kopiju osobnih podataka koje obrađuje te može naplatiti naknadu na temelju troškova, ali samo za dodatne kopije.

Ako je zahtjev podnesen elektroničkim putem, a ispitanik ne traži drugačije, informacije se pružaju u istom obliku.

*Pravo na ispravak*

Ako Voditelj obrade obrađuje osobne podatke koji su nepotpuni ili netočni, u bilo kojem trenutku možete zatražiti ispravak ili dopunu.

*Pravo na brisanje*

Ispitanik može zatražiti brisanje svojih osobnih podataka ako je mišljenja da takva obrada podataka predstavlja zadiranje u njegove zaštićene interese. Mora se uzeti u obzir da postoje razlozi koji onemogućuju trenutačno brisanje, primjerice kod zakonski propisanih obveza arhiviranja.

Ispitanik ima pravo na brisanja osobnih podataka, ukoliko je bar jedna od sljedećih osnova ispunjena:

* osobni podaci ispitanika više nisu nužni za svrhu za koju su se prikupljali ili na bilo koji drugi način obrađivali,
* osobni podaci obrađivani su isključivo temeljem privole, a ispitanik je povukao svoju privolu,
* ispitanik je uložio prigovor na obradu osobnih podataka,
* osobni podaci su obrađivani nezakonito,
* osobni podaci moraju se brisati zbog poštivanja prava Republike Hrvatske ili Europske Unije,
* osobni podaci prikupljeni su za ponudu usluge nekog informacijskog društva iz članka 8. stavak 1. Uredbe.

Ukoliko su osobni podaci ispitanika javno objavljeni (web stranica, društvene mreže), a potrebno je udovoljiti zahtjevu za brisanjem, tada Voditelj obrade mora:

* obrisati osobne podatke,
* poduzeti razumne mjere kako bi obavijestio druge Voditelje obrade koji obrađuju objavljene osobne podatke da je ispitanik zatražio brisanje, te da su dužni izbrisati sve poveznice do tih osobnih dokumenata, sve kopije ili rekonstrukcije tih osobnih dokumenata.

Voditelj obrade ima pravo pri odlučivanju o koracima koje treba poduzeti uzeti u obzir dostupnu tehnologiju i trošak provedbe.

Pravo na brisanje ne primjenjuje se u mjeri u kojoj je obrada nužna:

* radi ostvarivanja prava na slobodu izražavanja i informiranja,
* radi poštivanja pravne obveze kojom se zahtijeva obrada u pravu Europske unije ili pravu Republike Hrvatske ili za izvršavanje zadaće od javnog interesa ili pri izvršavanju službene ovlasti Voditelja obrade,
* zbog javnog interesa u području javnog zdravlja u skladu sa člankom 9. stavkom 2, točkom (h) i (i), kao i člankom 9. stavkom 3. Uredbe,
* u svrhe arhiviranja u javnom interesu, u svrhe znanstvenog ili povijesnog istraživanja ili u statističke svrhe u skladu s člankom 89. stavkom 1. Uredbe u mjeri u kojoj je vjerojatno da se pravom iz stavka 1. može onemogućiti ili ozbiljno ugroziti postizanje ciljeva te obrade,
* radi postavljanja, ostvarivanja ili obrane pravnih zahtjeva.

*Pravo na ograničenje obrade*

Ispitanik ima pravo zahtijevati ograničenje obrade osobnih podataka u sljedećim slučajevima:

* ispitanik osporava točnost osobnih podataka koje obrađuje Voditelj obrade,
* obrada osobnih podataka je nezakonita, a Ispitanik odbija brisanje,
* voditelju obrade osobni podaci više nisu potrebni za predviđene svrhe, ali su ispitaniku potrebni radi postavljanja, ostvarenja i obrane pravnih zahtjeva,
* ispitanik je podnio prigovor.

*Pravo na prigovor*

Ako Voditelj obrade distribuira osobne podatke radi izvršenja zadaća od javnog interesa ili zadaća javnih tijela ili se prilikom njihove obrade pozove na svoje legitimne interese, može se podnijeti prigovor protiv takve obrade podataka ako postoji interes zaštite osobnih podataka pojedinca.

*Pravo na povlačenje privole*

Ispitanik može zatražiti povlačenje privole u svakom trenutku. Povlačenje privole ne utječe na zakonitost obrade na temelju privole prije povlačenja o čemu se Ispitanika treba upozoriti prije davanja privole.

*Pravo na prenosivost*

Ispitanik ima pravo zaprimiti osobne podatke koji se odnose na njega, a koje je pružio Voditelju obrade, u strukturiranom, uobičajeno upotrebljavanom i strojno čitljivom formatu te ima pravo prenijeti te podatke drugom Voditelju obrade ako se obrada temelji na privoli ili na ugovoru i provodi se automatiziranim putem. Ako je to tehnički izvedivo, Ispitanik ima pravo na izravan prijenos drugom Voditelju obrade.

***Ostvarivanje prava***

Za ostvarivanje navedenih prava, potrebno je obratiti se službeniku za zaštitu osobnih podataka. Pritužba se može uložiti i nadzornom tijelu, odnosno Agenciji za zaštitu osobnih podataka.

Prije prikupljanja, ispitanika se mora informirati o svrsi obrade prikupljenih podataka.

***Zaštita osobnih podataka***

Voditelj obrade provodi odgovarajuće tehničke i organizacijske mjere za zaštitu osobnih podataka. Politika privatnosti izrađena je temeljem stručne i detaljne analize sustava, u sklopu izrade procjene rizika sigurnosti obrade osobnih podataka, a sve kako bi se postigla sigurnost u obradi osobnih podataka i zadovoljila načela obrade osobnih podataka (zakonitost, poštenost, transparentnost, ograničavanje svrhe, smanjenje količine podataka, točnost, ograničenje pohrane, cjelovitost i povjerljivost, te pouzdanost).

Svi podaci koji se u Komunalnom društvu Jarmina d.o.o. pribavljaju, obrađuju, pohranjuju ili prenose, a odnose se na ispitanike, moraju biti primjereno zaštićeni od neovlaštenog pristupa ili zlonamjernih promjena.

Prikupljeni podaci ispitanika čuvaju se na primjeren način u skladu sa zakonom osiguravajući organizacijske, tehničke i programske mjere zaštite u skladu sa njihovom povjerljivosti. Svi podaci moraju biti zaštićeni od gubitka, uništenja, mijenjanja/krivotvorenja, manipulacije i nedozvoljenog pristupa, kao i nedozvoljenog razotkrivanja. Prikupljeni podaci ne smiju se prenositi trećim osobama bez zakonskog utemeljenja ili izričitog dopuštenja ispitanika.

Zaštita osobnih podataka ispitanika trajna je obveza voditelja obrade i osoba koje su na bilo koji način u kontaktu sa podacima.

Direktor

 Đuro Franjčić